               PRISIJUNKIME PRIE SOCIALINĖS INICIATYVOS „PASIBELSK“      
2017 metų sausio 31 d. startavo socialinė iniciatyva „Pasibelsk“. Iniciatyvos tikslas – paskatinti kaimynų empatiją ir pagalbą tada, kai akivaizdžiai to reikia. Šia kampanija kreipiamasi į kaimynus ir kviečiama, išgirdus gretimame bute triukšmą, aimanas ar verkimą, pasibelsti ir tokiu būdu bent trumpam nukreipti smurtautojo dėmesį. Atkreipiamas dėmesys, kad kartais svarbu pasibelsti ir į nematomas duris ir reaguoti į smurto atvejus prieš vaikus ir suaugusiuosius gatvėje, kiemuose, parduotuvėse ar kitose viešose vietose.
Socialine iniciatyva norima edukuoti, šviesti visuomenę, kaip reiktų reaguoti į smurto apraiškas ir kaip atsakingai elgtis, kad savo įsitraukimu nepakenktume nei sau, nei tiems, kuriuos norime apsaugoti. 

Prie šios iniciatyvos prisijungė ir Birštono savivaldybė: paruoštas plakatas, kurio turinys atkreipia dėmesį, ką reiktų daryti, išgirdus triukšmą, verkimą ir kur Birštono savivaldybėje galima kreiptis pagalbos smurto pasireiškimo atveju. Plakatai iškabinti skelbimų lentose, išdalyti mokykloms, bendruomenėms, kad kuo daugiau gyventojų pasinaudotų juose teikiama informacija.
Kviečiame būti pilietiškiems, ir, pastebėjus smurto ar netinkamo elgesio apraiškas, kreiptis pagalbos nurodytais telefonais. Birštono savivaldybė turi būti visiems miela ne tik savo gražia gamta, gėlynais, pramogomis ir kitais malonumais, bet ir saugi jos gyventojams bei poilsiaujantiems svečiams.
Vaiko teisių apsaugos skyriaus informacija

